L 231/210
HR
Službeni list Europske unije
20.9.2023.
II.
Davanje prednosti upućenim predmetima i istrage Jednako kao u slučaju europsko-američkog okvira „sigurne luke” i europsko-američkog sustava zaštite privatnosti, FTC se obvezuje da će dati prednost predmetima povezanima s Načelima okvira EU-a i SAD-a za privatnost podataka koje su uputili Ministarstvo trgovine i države članice EU-a.
Dat ćemo prednost i razmatranju predmeta o neusklađenosti s Načelima okvira EU-a i SAD-a za privatnost podataka koje su nam uputile samoregulatorne organizacije za zaštitu privatnosti i druga neovisna tijela za rješavanje sporova.
Kako bi olakšao upućivanja predmeta iz država članica EU-a u skladu s okvirom EU-a i SAD-a za privatnost podataka, FTC je uveo standardizirani postupak upućivanja i objavio smjernice državama članicama EU-a o vrsti informacija koje bi mu najviše koristile u istrazi upućenog predmeta.
U tu je svrhu odredio kontaktnu točku u agenciji kojoj države članice EU-a mogu upućivati predmete.
Najkorisnije je kad tijelo koje upućuje predmet prethodno istraži navodnu povredu i može surađivati s FTC-om u istrazi.
Po primitku takvog upućenog predmeta od Ministarstva trgovine, države članice EU-a ili samoregulatorne organizacije ili drugih neovisnih tijela za rješavanje sporova FTC može poduzeti niz mjera za rješavanje navedenih problema.
Na primjer, možemo preispitati politike zaštite privatnosti organizacije, pribaviti dodatne informacije izravno od organizacije ili od trećih strana, konzultirati se s tijelom koje je uputilo predmet, ocijeniti postoji li obrazac povreda i je li pogođen velik broj potrošača, utvrditi odnose li se upućeni predmeti na pitanja u nadležnosti Ministarstva trgovine, ocijeniti bi li bilo korisno dodatno obavijestiti sudionike na tržištu i prema potrebi pokrenuti ovršni postupak.
Osim davanja prednosti predmetima povezanima s Načelima okvira EU-a i SAD-a za privatnost podataka koje su uputili Ministarstvo trgovine, države članice EU-a i samoregulatorne organizacije za zaštitu privatnosti ili druga neovisna tijela za rješavanje sporova (13), FTC će nastaviti istraživati bitne povrede tih načela uporabom raznih sredstava, prema potrebi na vlastitu inicijativu.
FTC u okviru svojeg programa za istragu pitanja zaštite privatnosti i sigurnosti koja uključuju komercijalne organizacije redovito ispituje je li predmetni subjekt davao izjave u pogledu europsko-američkog sustava zaštite privatnosti.
Ako jest i ako su se istragom utvrdile očite povrede Načela europsko-američkog sustava zaštite privatnosti, FTC je u svoje provedbene mjere uključivao navode o povredama tih načela.
Nastavit ćemo primjenjivati taj proaktivni pristup i na Načela okvira EU-a i SAD-a za privatnost podataka.
III.
Ishođenje i praćenje naloga FTC potvrđuje i svoju obvezu da će ishoditi i pratiti provedbene naloge kako bi osigurao usklađenost s Načelima okvira EU-a i SAD-a za privatnost podataka.
Zahtijevat ćemo usklađenost s tim načelima na temelju niza odgovarajućih odredbi o sudskim nalozima u budućim nalozima FTC-a u vezi s Načelima okvira EU-a i SAD-a za privatnost podataka.
Za povrede upravnih naloga FTC-a mogu se izreći građanskopravne sankcije i naplatiti kazne do 50 120 USD po povredi ili po danu za trajne povrede (14), što može iznositi milijune dolara u slučaju prakse koja utječe na brojne potrošače.
Svaki ukaz o suglasnosti sadržava i odredbe o izvješćivanju i usklađenosti.
Subjekti na koje se ukaz odnosi moraju na određeni broj godina zadržati dokumente kojima dokazuju usklađenost.
Ukazi se moraju dostaviti i zaposlenicima koji su odgovorni za osiguravanje usklađenosti s ukazom.
FTC sustavno prati usklađenost s postojećim nalozima u pogledu Načela europsko-američkog sustava zaštite privatnosti, što čini sa svim svojim nalozima, te prema potrebi poduzima mjere za njihovu provedbu (15).
Važno je istaknuti da će se nalozima FTC-a i dalje štititi svi potrošači u cijelom svijetu koji posluju s poduzećem, a ne samo oni koji su podnijeli pritužbe.
Naposljetku, FTC će na internetu voditi popis poduzeća na koja se primjenjuju nalozi povezani s provedbom Načela okvira EU-a i SAD-a za privatnost podataka (16).
(13) Iako FTC ne rješava pojedinačne pritužbe potrošača niti u njima posreduje, potvrđuje da će davati prednost predmetima povezanima s Načelima okvira EU-a i SAD-a za privatnost podataka koje su uputila tijela za zaštitu podataka iz EU-a.
Osim toga, FTC upotrebljava pritužbe u svojoj bazi podataka o potrošačima „Consumer Sentinel”, kojoj mogu pristupiti brojne druge agencije kaznenog progona, kako bi utvrdio trendove i odredio prioritete za provedbu te utvrdio moguće predmete istrage.
Pojedinci iz EU-a za podnošenje pritužbe FTC-u mogu upotrijebiti isti sustav koji je dostupan američkim potrošačima na https://reportfraud.ftc.gov/.
Međutim, za pojedinačne pritužbe u pogledu Načela okvira EU-a i SAD-a za privatnost podataka pojedincima iz EU-a najkorisnije bi bilo podnijeti pritužbe tijelu za zaštitu privatnosti u njihovoj državi članici ili neovisnom tijelu za rješavanje sporova.
(14) Glava 15. članak 45. točka (m) Zakonika SAD-a; glava 16. članak 1.98.
Kodeksa saveznih propisa.
Taj se iznos periodično prilagođava s obzirom na inflaciju.
(15) FTC je prošle godine donio odluku o pojednostavnjenju postupka istrage višestrukih prijestupnika.
Vidjeti priopćenje za medije „FTC odobrio istragu ključnih prioriteta za tijela kaznenog progona” (1. srpnja 2021.), https://www.ftc.gov/news-events/news/pressreleases/2021/07/ftc-authorizes-investigations-key-enforcement-priorities.
(16) Vidjeti europsko-američki sustav zaštite privatnosti, https://www.ftc.gov/business-guidance/privacy-security/privacy-shield.